ทิพยเผยจ่ายลูกค้าน้ำท่วมรถยนต์24.40 ล.
ทิพยประกันภัย เผยลูกค้าเรียกร้องสินไหมน้ำท่วมรถยนต์ 192 ราย มูลค่า 24.40 ล้านบาท
23 พ.ย. 2553

ทิพยประกันภัย เผยลูกค้าเรียกร้องสินไหมน้ำท่วมรถยนต์ 192 ราย มูลค่า 24.40 ล้านบาท 
นายพหุล พูนธีระกูล รองกรรมการผู้จัดการใหญ่ บริษัท ทิพยประกันภัย  เปิดเผยว่า จากเหตุการณ์น้ำท่วมที่ผ่านมา บริษัทได้เร่งสำรวจความเสียหายของลูกค้าและจ่ายค่าสินไหมทดแทนไปแล้ว ซึ่งความเสียหายของลูกค้าผู้เอาประกันแบ่งออกเป็น 2 ประเภท คือ ประเภทแรกลูกค้าประกันภัยรถยนต์ จากการสำรวจความเสียหายล่าสุด ณ วันที่ 18 พ.ย. 2553 พบลูกค้าเรียกร้องค่าเสียหายจากภัยน้ำท่วมรวมทั้งสิ้น 192 กรมธรรม์ มูลค่าความเสียหาย 24.40 ล้านบาท แบ่งเป็นจังหวัดนครราชสีมา ชัยภูมิ ลพบุรี และปทุมธานี 72 ราย มูลค่าความเสียหาย 6.29 ล้านบาท จังหวัด หาดใหญ่ สงขลา สุราษฎร์ธานี 120 ราย มูลค่าเสียหาย 18.10 ล้านบาท โดยรถยนต์ที่เสียหายทั้งหมดสามารถจัดซ่อมได้ 156 คัน และเสียหายโดยสิ้นเชิง (Total Loss) 36 คัน 
ประเภทที่สอง คือ ประกันภัยเบ็ดเตล็ด จากการสำรวจลูกค้าผู้เอาประกันที่บ้านเรือนและทรัพย์สินได้รับความเสียหาย ณ วันที่ 15 พ.ย. 2553 มีลูกค้าได้รับความเสียหายทั้งสิ้น 96 กรมธรรม์ มูลค่าความเสียหายรวมทั้งสิ้น 152 ล้านบาท โดยมีกรมธรรม์ที่ได้ตกลงค่าสินไหมแล้ว 42 กรมธรรม์ คิดเป็นจำนวนเงิน 11 ล้านบาท และกรมธรรม์ที่อยู่ระหว่างการตกลงค่าสินไหม 54 กรมธรรม์ มูลค่าความเสียหาย 141 ล้านบาท
 “นอกจากการให้ความช่วยเหลือแก่ลูกค้าของบริษัทแล้ว ทิพยประกัยภัยยังได้ให้การสนับสนุนแก่หน่วยงานภาครัฐและเอกชนในการเข้าช่วยเหลือประชาชนผู้ประสบภัยทั่วไปเช่นกัน อาทิ การส่งรถบรรเทาสาธารณภัยช่วยเหลือและคลี่คลายสถานการณ์แก่ผู้ประสบภัย รวมถึงการบริจาคสิ่งของเครื่องอุปโภคบริโภคที่จำเป็น เพื่อให้ผู้ประสบภัยกลับมาดำเนินชีวิตได้ตามปกติโดยเร็ว” นายพหุล กล่าว